Geen hoësorgeenheid beskikbaar in Pelonomi-hospitaalDie Pelonomi-hospitaal in Bloemfontein. Die VF Plus eis dat die Vrystaatste departement van gesondheid dringend ingryp en toesien dat alle hoësorgeenhede in die Pelonomi-hospitaal in Bloemfontein tot ‘n operasionele toestand herstel word. Tans is daar nie een operasionele hoësorgeenheid in dié hospitaal nie. Devar Smit, lid van die VF Plus in die Vrystaatse wetgewer, het gesê tydens ŉ onlangse gesondheidsportefeuljekomiteevergadering in die Vrystaatse wetgewer het die hoof van die Vrystaatse departement van gesondheid, dr. David Motau, onthul dat slegs die hoësorgeenheid op die derde vloer van die Pelonomi-hospitaal operasioneel is. Die VF Plus het egter vasgestel dat dié eenheid as ŉ gewone hospitaalsaal gebruik word. Die party het ŉ skriftelike vraag aan die Vrystaatse LUR van gesondheid, Montseng Tsiu, hieroor gerig. Die party veroordeel die swak gehalte van gesondheidsorg aan pasiënte wat nie private gesondheidsorg kan bekostig nie. “Die haglike toestand van staatshospitale, soos Pelonomi, is ŉ verdere aanduiding dat die beplande Nasionale Gesondheidsversekering net nog ŉ mislukte ANC-projek sal wees,” het Smit bygevoeg.